L-investituri għall-proġett ta' Maritime Hub fil-Marsa jemmnu li dak li qed jipproponu huwa kunċett li se jirnexxi għax huwa wieħed studjat u konkret. B'investiment ta' €55 miljun fil-Marsa se jsir Mediterranean Maritime Hub, u Paul Abela, chairman ta' Ablecare Oilfield Services, qal li l-kumpanija waslet għal dak propost wara analiżi bir-reqqa. "Meta kienet ħarġet l-espressjoni ta' interess għall-proposti ta' proġetti kif tista' tkun rijabilitata l-eks Malta Shipbuilding, aħna dħalna bil-proposta ta' ċentru ta' eċċellenza għall-industrija taż-żejt. Il-proposta ħadniha bis-serjetà ħafna. Tant li fit-tħejjija tagħha ikkonsultajna ħafna mal-industrija barra minn Malta biex naraw x'kien hawn bżonn u x'jonqos fl-industrija," iddikjara Abela mal-KullĦadd. Fisser kif dan wassal biex il-kumpanija ipproponiet proġett li l-industrija għandha bżonn. "Ma konniex fantaxjenza. Morna fuq il-konkret. Kien proċess twil għax ried l-istudji li kellu bżonn. Tinsiex li kien il-proċess ta' evalwazzjoni fejn kienu analizzati l-proposti ta' kulħadd u llum wasalna," żied Abela. Abela tenna li dan il-proġett se jagħti direzzjoni lil dan is-sit b'potenzjal enormi fin-nofsinhar ta' Malta. "Huwa proġett li se joħloq ħafna impjiegi. Biżżejjed ngħidlek li diġa' għandna 85 ruħ f'dan is-sit. Il-viżjoni li kellna hija viżjoni li diġa' ħalliet il-frott u li tidher li hi ta' suċċess," qal Abela. Stephen Colville, Kap Eżekuttiv ta' dan il-hub marittimu, ta sfond għal dak li qal Abela. Iddikjara kif madwar id-dinja l-industrija tal-gass u ż-żejt qed tiffaċja sfidi kbar. "Hemm bżonn li ttejjeb l-effiċjenża u tirregola l-ispejjeż. Għalhekk trid tieħu l-opportunità li tagħmel l-affarijiet differenti u aħjar u hemm l-opportunità għal Malta. Li taġixxi ta' ċentru marittimu Mediterranju li jġib f'post wieħed is-servizzi li jridu ħafna kumpaniji," spjega Colville li f'dan il-qasam għandu esperjenza kbira. Abela emfasizza l-ħtieġa li l-investiment ikun wieħed qawwi u li jilħaq l-aspirazzjonijiet. "F'din l-industrija, il-kwalità u l-eċċellenza huma kruċjali. Dan is-sit kien ilu mitluq għal numru ta' snin u għalhekk irid manutenzjoni u jrid żvilupp. Aħna se niżviluppawh f'xi ħaġa differenti. Hawn mhux se nerġgħu nibnu l-vapuri, imma se tkun industrija iktar speċjalizzata, iktar iffokata fuq is-servizzi mal-industrija taż-żejt. Din hija industrija li għandha ħafna spin offs," kompla jispjega Abela. Hawn għamel dikjarazzjoni ċara ħafna. "L-investiment qed ngħamluh b'kuraġġ. Ir-reputazzjoni ta' Malta barra minn Malta hija tajba. Ir-rispons mill-industrija huwa tajjeb ħafna. Aħna ma waqafnix hawn, fl-executive team tagħna għandna nies ta' kalibru internazzjoni. Bil-viżibbiltà li se nagħtu barra m'għandniex dubju li l-investiment se jkun ta frott. Li l-investiment qed ngħamluh Malta huwa ta' sfida u ta' unur. Unur li qed ninvestu fl- f'pajjiżna," irrimarka l-investitur. Fil-fatt l-investiment isir Malta għal diversi raġunijiet. "Il-lista ma tispiċċa qatt," qal Colville. "Però primarjament hemm il-pożizzjoni f'nofs il-Mediterran. Qiegħda qrib il-Punent u t-Tramuntata tal-Afrika u l-Ewropa ta' isfel u tal-Lvant. Imma mbagħad għandha tradizzjoni fis-settur marittimu b'nies ta' ħila kbira. Dan irid ikun post għall-industrija mill-industrija," żied l-espert li spjega kif persuni involuti huma diġà tal-ogħla livell. Paul Abela rrimarka kif bħala investituri kienu wkoll sodisfatti bil-mod kif mexa l-proċess. "L-affarijiet kienu ċari u ma sibniex ostakli. Semugħna u sfidawna, però li talbuna tajnihom. Sibna ħafna ġustizzja u trasparenza u b'hekk tasal għas-suċċess. M'għandi ebda diffikulta ngħid li l-mod biex wasalna sa hawn offra sfidi kbar, imma kienu sfidi fuq il-prodott, il-viżjoni u x'se ngħamlu... kif se jkun suċċess il-hub marittimu," temm Abela. IL-PROĊESS TAS-SEJĦA GĦALL-INTERESS 31 ta' Mejju 2013: Titħabbar espressjoni ta' interess internazzjonali 1 ta' Lulju 2013: 43 investitur ġabru l-espressjoni ta' interess 5 ta' Awwissu 2013: Daħlu 28 espressjoni ta' interess 6 ta' Marzu 2014: Identifikati l-aħjar għażliet għall-użu tas-sit 10 ta' Lulju 2014: Il-Unit ta' privatizazzjoni rċieva sitt proposti għal żvilupp 15 ta' Jannar 2015: Il-Gvern ħabbar li Ablecare Oilfield Services Group bħala offerent favorit 25 ta' Settembru 2015: Iffirmat il-memorandum of understanding 26 ta' April 2016: Jitħabbar l-investiment ta' €55 miljun u li kollox lest biex jibda x-xogħol